
	Παρουσίαση του ποιητικού βιβλίου 

του Σωτήρη Π. Βαρνάβα

Σε ιδίωμα δέντρων

στο Σπίτι της Κύπρου

Τη Δευτέρα 23 Οκτωβρίου 2023, στις 19:00, θα πραγματοποιηθεί στο Σπίτι της Κύπρου, Ξενοφώντος 2Α στο Σύνταγμα, η παρουσίαση του ποιητικού βιβλίου του Σωτήρη Π. Βαρνάβα, με τίτλο «Σε ιδίωμα δέντρων», που κυκλοφορεί από τις Εκδόσεις Γκοβόστη.
Για το βιβλίο θα μιλήσουν, ο Αναπληρωτής Καθηγητής Νεοελληνικής Φιλολογίας του Τμήματος Φιλολογίας του Εθνικού και Καποδιστριακού Πανεπιστημίου Αθηνών Θανάσης Αγάθος, ο κριτικός, γραμματολόγος Αλέξης Σ. Ζήρας, ο φιλόλογος, συγγραφέας Μάριος Μιχαηλίδης και ο ποιητής, Ομότιμος Καθηγητής Πανεπιστημίου Πατρών Σωκράτης Σκαρτσής,

Όπως σημειώνει ο Αλέξης Σ. Ζήρας στο οπισθόφυλλο του βιβλίου:
« “Όλα που έχουν μιαν αρχή / και μιαν αιτία που υπάρχουν / μια συμφιλίωση της θέσης με την άρνηση”, αρχίζει έτσι ο Σωτήρης Π. Βαρνάβας ένα ποίημά του, σ' ετούτη τη συλλογή, “Σε Ιδίωμα Δέντρων”. Και σε άλλα, προηγούμενα βιβλία του, η ποίηση ήταν για τον Βαρνάβα μια μορφή σύνδεσης του ορατού με το αόρατο, του υλικού με το άυλο, του γαιώδους με το αέρινο και το αστρικό. Αλλά εδώ, τώρα, κορυφώνεται η λυρικά εκστατική και ενορατική του διάθεση να δείξει ότι ο κόσμος είναι ο ίδιος στις παμμέγιστες ή στις μικρότατες διαστάσεις του –όπως θα έλεγε και ο Οδυσσέας Ελύτης– είτε παρατηρούμε το απέραντο του σύμπαντος είτε έναν απλό κόκκο άμμου. Στην ποίηση αυτή όλα έχουν έναν λόγο ύπαρξης, καθώς ακόμα και τα φαινομενικώς αντίθετα στην ουσία συμπληρώνουν το ένα το άλλο, υπηρετώντας την παλίντροπο αρμονία για την οποία, εξάλλου, είχε ήδη μιλήσει ο Ανδρέας Κάλβος στις “Ωδές” του. Αναμφίβολα το “Σε Ιδίωμα Δέντρων” την ίδια στιγμή είναι η πιο εσωστρεφής και η πιο εξωστρεφής συλλογή ποιημάτων του Σωτήρη Π. Βαρνάβα, καθώς σ' έναν αέναο κύκλο που αδιαφορεί για τον συμβατικό χρόνο, η ζωή προϋποθέτει τον θάνατο και το τέλος, ενώ κάθε τέλος δεν μπορεί παρά να προϋποθέτει τη γέννηση ενός καινούργιου έρωτα και μιας νέας ζωής».
Η εκδήλωση θα προβληθεί σε ζωντανή ψηφιακή μετάδοση από την Υπηρεσία Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) μέσω του συνδέσμου παρακολούθησης:

https://diavlos.grnet.gr/room/1607?eventid=14938
11 Οκτωβρίου 2023

 Ο Σωτήρης Π. Βαρνάβας γεννήθηκε στη Μηλιά Αμμοχώστου και φοίτησε στο Παγκύπριο Γυμνάσιο Λευκωσίας. Σπούδασε στο Εθνικό και Καποδιστριακό Πανεπιστήμιο Αθηνών Φυσιογνωστικές Επιστήμες και στη συνέχεια Γεωλογία. Εκπόνησε διδακτορική διατριβή στο Imperial College του Πανεπιστημίου του Λονδίνου και υπηρέτησε ως καθηγητής στο Τμήμα Γεωλογίας του Πανεπιστημίου Πατρών. Είναι μέλος της Ελληνικής Εθνικής Επιτροπής της UNESCO Άνθρωπος και Βιόσφαιρα. Υπήρξε μέλος της οργανωτικής επιτροπής του Συμποσίου Ποίησης καθώς και μέλος της οργανωτικής επιτροπής Σεμιναρίων Ποίησης του Πανεπιστημίου Πατρών.

Εξέδωσε τις ποιητικές συλλογές «Ψήγματα Απείρου» (2006), «Ηχογράμματα» (2008), «Χρεόγραφο» (2013), «Γράμματα Εμπράγματα» (2015), «Διαστάσεις του Χωροχρόνου» (2018) από τις εκδόσεις Γαβριηλίδης και «Σε ιδίωμα δέντρων» (2022) από τις εκδόσεις Γκοβόστη. Το «Χρεόγραφο» και τα «Γράμματα Εμπράγματα» περιελήφθησαν στη βραχεία λίστα των υπό κρίση βιβλίων για τα Κρατικά Βραβεία Λογοτεχνίας της Κυπριακής Δημοκρατίας στην κατηγορία Ποίηση το 2014 και 2016 αντίστοιχα. Είναι συνεπιμελητής της «Ανθολογίας Κυπρίων Ποιητών» (2008, εκδόσεις Ταξιδευτής). Ποιήματά του δημοσιεύτηκαν σε λογοτεχνικά περιοδικά και σε δεκαπέντε ποιητικές ανθολογίες. H ποίηση του αποτελεί μέρος διδακτορικής διατριβής στο Πανεπιστήμιο της Οξφόρδης.

